title: Provedbena uredba Komisije (EU) 2018/1975 оd 14. prosinca 2018. o izmjeni Uredbe (EU) br. 965/2012 u pogledu zahtjeva za letačke operacije za jedrilice i elektroničke letačke torbe

text:
                  20.12.2018

                  HR

                  Službeni list Europske unije

                  L 326/53

         PROVEDBENA UREDBA KOMISIJE (EU) 2018/1975
         оd 14. prosinca 2018.
         o izmjeni Uredbe (EU) br. 965/2012 u pogledu zahtjeva za letačke operacije za jedrilice i elektroničke letačke torbe
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 31.,
         budući da:

                     (1)

                     Uredbom Komisije (EU) br. 965/2012 (2) utvrđuju se uvjeti za sigurnost nekoliko vrsta letačkih operacija različitim kategorijama zrakoplova, uključujući operacije jedrilicama.

                     (2)

                     Operatori uključeni u operacije zrakoplova iz članka 2. stavka 1. točke (b) podtočaka i. i ii. Uredbe (EU) 2018/1139 moraju ispunjavati odgovarajuće bitne zahtjeve utvrđene u Prilogu V. toj uredbi.

                     (3)

                     Provedbenom uredbom Komisije (EU) 2018/1976 (3) utvrđuju se posebna pravila za operacije jedrilicama. Od datuma primjene te uredbe takve operacije više ne bi trebale podlijegati općim pravilima za letačke operacije utvrđenima Uredbom (EU) br. 965/2012. Međutim, pravila o nadzoru nadležnih tijela država članica nad letačkim operacijama, utvrđena u članku 3. Uredbe (EU) br. 965/2012 i njezinu Prilogu II., trebala bi se i dalje primjenjivati na zračne operacije jedrilicama jer ti zahtjevi nisu specifični za određenu letačku aktivnost, nego se primjenjuju horizontalno na sve takve aktivnosti.

                     (4)

                     Uredbu (EU) br. 965/2012 trebalo bi stoga na odgovarajući način izmijeniti kako bi se uzela u obzir nova pravila primjenjiva na operacije jedrilicama i pojasnilo koje se odredbe te uredbe nastavljaju primjenjivati na operacije jedrilicama.

                     (5)

                     Uzimajući u obzir usku povezanost odredaba Provedbene uredbe (EU) 2018/1976. i odredaba ove Uredbe trebalo bi uskladiti datume njihove primjene.

                     (6)

                     Međunarodna organizacija civilnog zrakoplovstva (ICAO) je 2014. uvela u Prilog 6. dijelove I. i III. Odjeljak II. odredbe o uporabi elektroničkih letačkih torbi u operacijama komercijalnog zračnog prijevoza. Te odredbe sadržavaju opće zahtjeve za uporabu elektroničkih letačkih torbi te zahtjev za operativno odobrenje uporabe elektroničkih letačkih torbi koje se upotrebljavaju za sigurno upravljanje zrakoplovom. Stoga je potrebno uskladiti Uredbu (EU) br. 965/2012 s odredbama ICAO-a uvođenjem novog pravila koje sadrži opće zahtjeve za uporabu elektroničkih letačkih torbi u komercijalnom zračnom prijevozu i nove odredbe kojima se omogućuje operativno odobrenje za uporabu aplikacija elektroničke letačke torbe čiji se kvar klasificira kao manji kvar ili niže.

                     (7)

                     ICAO je 2014. u Prilog 6. dijelove II. i III. odjeljak III. uveo i odredbe o uporabi elektroničkih letačkih torbi u općem zrakoplovstvu. Te odredbe sadržavaju opće zahtjeve za uporabu elektroničkih letačkih torbi te zahtjev za države ugovornice da utvrde kriterije za uporabu aplikacija elektroničke letačke torbe koje se upotrebljavaju za sigurno upravljanje zrakoplovom. Stoga je Uredbu (EU) br. 965/2012 potrebno uskladiti s odredbama ICAO-a uvođenjem novih pravila za nekomercijalne operacije kompleksnim zrakoplovima na motorni pogon i za specijalizirane operacije zrakoplovima na motorni pogon koja sadržavaju opće zahtjeve za uporabu elektroničkih letačkih torbi te zahtjeve za aplikacije elektroničke letačke torbe čiji se kvar klasificira kao manji kvar ili niže. Nadalje, ovom se Uredbom izmjenjuje Uredba (EU) br. 965/2012 usklađivanjem zahtjeva za prenosive elektroničke uređaje za nekomercijalne operacije zrakoplovima koji nisu složeni zrakoplovi na motorni pogon s općim odredbama ICAO-a za opremu elektroničke letačke torbe.

                     (8)

                     Agencija Europske unije za sigurnost zračnog prometa pripremila je nacrt provedbenih pravila povezanih s posebnim pravilima za operaciju jedrilicama i dostavila ga Komisiji u obliku mišljenja (4) u skladu s člankom 75. stavkom 2. točkama (b) i (c) i člankom 76. stavkom 1. Uredbe (EU) 2018/1139.

                     (9)

                     Agencija Europske unije za sigurnost zračnog prometa pripremila je nacrt provedbenih pravila o uporabi elektroničkih letačkih torbi i dostavila ga Komisiji u obliku mišljenja (5) u skladu s člankom 75. stavkom 2. točkama (b) i (c) i člankom 76. stavkom 1. Uredbe (EU) 2018/1139.

                     (10)

                     Mjere predviđene ovom Uredbom u skladu su s mišljenjem Odbora uspostavljenog člankom 127. Uredbe (EU) 2018/1139,

               DONIJELA JE OVU UREDBU:

            Članak 1.
            Izmjene Uredbe (EU) br. 965/2012
            Uredba (EU) br. 965/2012 mijenja se kako slijedi:

                        (1)

                        Članak 1. mijenja se kako slijedi:

                                    (a)

                                    stavci 1., 2. i 3. zamjenjuju se sljedećim:

                                       „1.   Ovom se Uredbom utvrđuju detaljna pravila za letačke operacije avionima i helikopterima, uključujući inspekcijske preglede na stajanci koji se obavljaju na zrakoplovima operatora pod sigurnosnim nadzorom druge države kada slete na aerodrome koji se nalaze na području koje podliježe odredbama Ugovorâ.

                                       2.   Ovom se Uredbom također utvrđuju detaljna pravila u pogledu uvjeta za izdavanje, održavanje, izmjenu, ograničavanje, privremeno oduzimanje ili opoziv certifikata i svjedodžbi operatora zrakoplova iz članka 2. stavka 1. točke (b) podtočaka i. i ii. Uredbe (EU) 2018/1139, osim za balone i jedrilice, koji obavljaju operaciju komercijalnog zračnog prijevoza, u pogledu povlastica i odgovornosti nositelja certifikata i svjedodžbi, te u pogledu uvjeta pod kojima se operacije zabranjuju, ograničavaju ili podliježu određenim uvjetima u interesu sigurnosti.

                                       3.   Ovom se Uredbom utvrđuju i detaljna pravila o uvjetima i postupcima za izjave operatora koji obavljaju komercijalne specijalizirane operacije avionima i helikopterima ili nekomercijalne operacije kompleksnim zrakoplovima na motorni pogon, uključujući nekomercijalne specijalizirane operacije kompleksnim zrakoplovima na motorni pogon, o njihovoj sposobnosti i raspoloživosti sredstava za izvršavanje odgovornosti povezanih s upravljanjem zrakoplovom te za nadzor nad takvim operatorima.”;

                                    (b)

                                    stavak 7. zamjenjuje se sljedećim:

                                       „7.   Ova se Uredba ne primjenjuje na letačke operacije balonima i jedrilicama. Međutim, na takve se letačke operacije balonima, osim sputanim balonima uzgonjenima plinom te jedrilicama, primjenjuju zahtjevi u pogledu nadzora iz članka 3.”

                        (2)

                        Članak 2. mijenja se kako slijedi:

                                    (a)

                                    točke 1. i 1.a i 1.b zamjenjuju se sljedećim:

                                                „1.

                                                ‚avion’ znači zrakoplov pokretan motorom, nepomičnih krila, teži od zraka, koji uzgon u letu dobiva dinamičkom reakcijom zraka na krilima;

                                                1.a

                                                ‚helikopter’ znači zrakoplov teži od zraka koji se u zraku održava uglavnom reakcijama zraka na jedan ili više pogonjenih rotora na pretežno vertikalnim osovinama;

                                                1.b

                                                ‚balon’ znači zrakoplov s posadom lakši od zraka, bez motora, koji se u letu održava upotrebom plina lakšeg od zraka ili s pomoću gorionika u balonu, uključujući balone uzgonjene plinom, balone uzgonjene vrućim zrakom, miješane balone i, premda su na motorni pogon, zračne brodove uzgonjene vrućim zrakom;”;

                                    (b)

                                    umeću se sljedeće točke 1.c, 1.d i 1.e:

                                                „1.c

                                                ‚jedrilica’ znači zrakoplov teži od zraka koji se u zraku održava reakcijom zraka u odnosu na aerodinamički profil krila te čiji let ne ovisi o motoru;

                                                1.d

                                                ‚komercijalna operacija’ znači svako letenje zrakoplova za naknadu ili bilo koju drugu novčanu protuvrijednost, koja je dostupna javnosti ili koja se, kada nije dostupna javnosti, obavlja na temelju ugovora između operatera i kupca, pri čemu kupac nema nad operaterom nikakvu kontrolu;

                                                1.e

                                                ‚sputani balon uzgonjen plinom’ znači balon uzgonjen plinom sa sustavom sputavanja koji balon tijekom leta stalno drži pričvršćenim za čvrstu točku;”;

                                    (c)

                                    točka 9. zamjenjuje se sljedećim:

                                                „9.

                                                ‚uvodni let’ znači svaka operacija uz naknadu ili drugu vrijednu nagradu koja se sastoji od zračnog obilaska kratkog trajanja koje radi privlačenja novih vježbenika ili novih članova pružaju organizacije za osposobljavanje na koje se upućuje u članku 10.a Uredbe Komisije (EU) br. 1178/2011 (*1) ili organizacije osnovane s ciljem promicanja letačkog sporta ili rekreativnog letenja;

                                       (*1)  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (SL L 311, 25.11.2011., str. 1.).”"

                        (3)

                        Članak 5. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   Operatori upravljaju avionom ili helikopterom samo za potrebe komercijalnog zračnog prijevoza (dalje u tekstu ‚CAT’) kako je utvrđeno u prilozima III. i IV.”;

                                    (b)

                                    u stavku 2. točka (b) zamjenjuje se sljedećim:

                                                „(b)

                                                aviona i helikoptera koji se upotrebljavaju za prijevoz opasnih roba (DG);”;

                                    (c)

                                    stavci 4., 5. i 6. zamjenjuju se sljedećim:

                                       „4.   Operatori aviona i helikoptera koji nisu kompleksni avioni i helikopteri na motorni pogon koji obavljaju nekomercijalne operacije, uključujući i nekomercijalne specijalizirane operacije, upravljaju zrakoplovom isključivo u skladu s odredbama iz Priloga VII.

                                       5.   Organizacije za osposobljavanje na koje se upućuje u članku 10.a Uredbe (EU) br. 1178/2011 i koje imaju glavno mjesto poslovanja u državi članici pri obavljanju letačkog osposobljavanja s letovima u Uniju te unutar i iz nje, upravljaju:

                                                   (a)

                                                   kompleksnim zrakoplovima i helikopterima na motorni pogon u skladu s odredbama iz Priloga VI.;

                                                   (b)

                                                   ostalim avionima i helikopterima u skladu s odredbama iz Priloga VII.

                                       6.   Operatori upravljaju avionom ili helikopterom za potrebe komercijalnih specijaliziranih operacija samo u skladu sa zahtjevima iz priloga III. i VIII.”.

                        (4)

                        Članak 6. mijenja se kako slijedi:

                                    (a)

                                    stavak 3. zamjenjuje se sljedećim:

                                       „3.   Odstupajući od članka 5. ove Uredbe te ne dovodeći u pitanje članak 18. stavak 2. točku (b) Uredbe (EU) 2018/1139 i poddio P Priloga I. Uredbi Komisije (EU) br. 748/2012 (*2) o dozvoli za letenje, sljedećim će se letovima i dalje upravljati prema zahtjevima navedenima u nacionalnom pravu države članice u kojoj je glavno mjesto poslovanja operatora ili, ako operator nema glavno mjesto poslovanja, u kojoj operator ima poslovni nastan ili prebivalište:

                                                   (a)

                                                   letovima povezanima s uvođenjem ili modifikacijom aviona ili helikoptera koji obavljaju projektne i proizvodne organizacije u okviru svojih povlastica;

                                                   (b)

                                                   letovima bez putnika i tereta, to jest tehničkim preletima aviona ili helikoptera radi obnove, popravka, servisnih provjera, inspekcija, isporuke, izvoza ili sličnih svrha.

                                       (*2)  Uredba Komisije (EU) br. 748/2012 od 3. kolovoza 2012. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (SL L 224, 21.8.2012., str. 1.).”;"

                                    (b)

                                    stavak 4.a mijenja se kako slijedi:

                                                i.

                                                uvodni tekst zamjenjuje se sljedećim:

                                                            „4.a

                                                            Odstupajući od članka 5. stavaka 1. i 6., avionima ili helikopterima koji nisu kompleksni avioni i helikopteri na motorni pogon mogu se provoditi sljedeće operacije u skladu s Prilogom VII.:”;

                                                ii.

                                                točka (c) zamjenjuje se sljedećim:

                                                            „(c)

                                                            uvodne letove, skakanje padobranom ili letove jedrilicama koje obavlja organizacija za osposobljavanje koja svoje sjedište ima u jednoj od država članica u skladu s člankom 10.a Uredbe (EU) br. 1178/2011 ili organizacija stvorena s ciljem promicanja letačkog sporta ili rekreativnog letenja, uz uvjet da organizacija zrakoplovom upravlja na osnovi vlasništva ili zakupa zrakoplova bez posade, da se letom ne stvara dobit koja se razdjeljuje izvan organizacije te da, kada su god uključene osobe koje nisu članovi te organizacije, takav let predstavlja tek sporednu aktivnost te organizacije.”.

                        (5)

                        Članak 10. mijenja se kako slijedi:

                                    (a)

                                    u stavku 1., briše se numeriranje stavka, a drugi se podstavak zamjenjuje sljedećim:
                                    „Primjenjuje se od 28. listopada 2012.”;

                                    (b)

                                    Stavci od 2. do 6. brišu se.

                        (6)

                        Prilozi I., II., III., IV., V., VI., VII. i VIII. mijenjaju se u skladu s Prilogom ovoj Uredbi.

            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.

            Primjenjuje se od 9. srpnja 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. prosinca 2018.

                  Za Komisiju

                  Predsjednik

               Jean-Claude JUNCKER

            (1)  SL L 212, 22.8.2018., str. 1.

            (2)  Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka u vezi s letačkim operacijama u skladu s Uredbom (EZ) br. 216/2008 Europskog parlamenta i Vijeća (SL L 296, 25.10.2012., str. 1.).

            (3)  Provedbena uredba Komisije (EU) 2018/1976 od 14. prosinca 2018. o utvrđivanju detaljnih pravila za upravljanje jedrilicama u skladu s Uredbom (EU) 2018/1139 (vidjeti stranicu 64. ovoga Službenog lista).

            (4)  Mišljenje br. 07/2017 Europske agencije za sigurnost zračnog prometa od 23. kolovoza 2017. o nacrtu Uredbu Komisije o reviziji operativnih pravila za jedrilice.

            (5)  Mišljenje br. 10/2017 Europske agencije za sigurnost zračnog prometa od 18. prosinca 2017. o nacrtu uredbe Komisije o izmjeni Uredbe Komisije (EU) br. 965/2012.

            PRILOG
            Prilozi I., II., III:, IV., V., VI., VII. i VIII. Uredbi (EU) br. 965/2012 mijenjaju se kako slijedi:

                        (1)

                        Prilog I. mijenja se kako slijedi:

                                    (a)

                                    točka 6. briše se.

                                    (b)

                                    točka 11.a briše se;

                                    (c)

                                    umeću se sljedeće točke 42.a, 42.b i 42.c:

                                                „42.a

                                                ‚aplikacija EFB-a’ znači softverska aplikacija ugrađena na domaćinu EFB-a koja pruža jednu ili više specifičnih operativnih funkcija za potporu letačkim operacijama;

                                                42.b

                                                ‚domaćin EFB-a’ znači hardverska oprema koja sadržava računalne kapacitete i osnovni softver, uključujući operativni sustav i ulazno-izlazni softver;

                                                42.c

                                                ‚sustav EFB-a’ znači hardverska oprema (uključujući sve akumulatore, opremu za povezivost, ulazno-izlazne komponente) i softver (uključujući baze podataka i operativni sustav) koji su potrebni za rad planiranih aplikacija EFB-a;”;

                                    (d)

                                    umeće se sljedeća točka 44.a:

                                                „44.a

                                                ‚elektronička letačka torba (EFB)’ znači elektronički informacijski sustav koji se sastoji od opreme i aplikacija za letačku posadu kojim se omogućuje pohranjivanje, ažuriranje, prikazivanje i obrada funkcija EFB-a za potporu letačkim operacijama ili dužnostima;”;

                                    (e)

                                    točka 57. briše se;

                                    (f)

                                    umeće se sljedeća točka 69.a:

                                                „69.a

                                                ‚sučelje čovjeka i stroja (HMI)’ znači komponenta određenih uređaja koja može obraditi interakciju čovjeka i stroja. Sučelje se sastoji od hardvera i softvera koji omogućuju da se ulazni podaci korisnika tumače i obrađuju s pomoću strojeva ili sustava koji potom korisniku pružaju tražene rezultate,”;

                                    (g)

                                    točka 78.a zamjenjuje se sljedećim:

                                                „78.a

                                                ‚manji kvar’ znači kvar koji ne bi znatno smanjio sigurnost zrakoplova te koji uključuje aktivnosti letačke posade koje su u okviru njihovih mogućnosti;”;

                                    (h)

                                    umeće se sljedeća točka 78.b:

                                                „78.b

                                                ‚zlouporaba tvari’ znači upotreba jedne ili više psihoaktivnih tvari od strane članova letačke posade, članova kabinske posade i ostalog osoblja koje obavlja sigurnosno osjetljive zadatke, na način da to:

                                                            (a)

                                                            predstavlja neposrednu opasnost za korisnika ili ugrožava život, zdravlje ili dobrobit drugih; i/ili

                                                            (b)

                                                            uzrokuje ili pogoršava profesionalni, socijalni, mentalni ili fizički problem ili poremećaj;”;

                                    (i)

                                    umeću se sljedeće točke 96.a i 96.b:

                                                „96.a

                                                ‚prenosivi EFB’ znači prenosivi domaćin EFB-a koji se upotrebljava u pilotskoj kabini, a koji nije dio konfiguracije certificiranog zrakoplova;

                                                96.b

                                                ‚prenosivi elektronički uređaj’ znači svaki elektronički uređaj, koji se najčešće, ali ne isključivo, odnosi na potrošačku elektroniku, koji je u zrakoplov unio član posade, putnik ili kao dio tereta koji nije dio konfiguracije certificiranog zrakoplova. Uključuje svu opremu koja može trošiti električnu energiju. Električna energija može dolaziti od unutarnjih izvora kao što su akumulatori (koji se mogu ili ne mogu puniti) ili uređaji mogu biti spojeni i na posebne izvore energije u zrakoplovu,”;

                                    (j)

                                    umeću se sljedeće točke 120.a i 120.b:

                                                „120.a

                                                ‚aplikacija EFB-a tip A’ znači aplikacija EFB-a čija neispravnost ili zlouporaba nema nikakav učinak na sigurnost

                                                120.b

                                                ‚aplikacija EFB-a tip B’ znači aplikacija EFB-a:

                                                            (a)

                                                            čija se neispravnost ili zlouporaba klasificira kao manji kvar ili niže; i

                                                            (b)

                                                            kojom se ne zamjenjuje ni udvostručuje niti jedan sustav ili funkcionalnost propisana propisima o plovidbenosti, zahtjevima za zračni prostor ili operativnim pravilima;”.

                        (2)

                        Prilog II. mijenja se kako slijedi:

                                    (a)

                                    u točki ARO.GEN.120. točka (d) zamjenjuje se sljedećim:

                                                „(d)

                                                Nadležno tijelo ocjenjuje sve alternativne načine usklađivanja koje predloži organizacija u skladu s:

                                                            (1)

                                                            točkom ORO.GEN.120.b Priloga III. (Dio-ORO) ovoj Uredbi;

                                                            (2)

                                                            za balone s točkom BOP.ADD.010 Priloga II. (Dio-BOP) Uredbi Komisije (EU) 2018/395 (*1); ili

                                                            (3)

                                                            za jedrilice s točkom SAO.DEC.100.c Priloga II. (Dio-SAO) Provedbenoj uredbi Komisije (EU) 2018/1976 (*2);

                                                      analizom dostavljenih dokumenata i, ako se smatra potrebnim, provedbom inspekcije organizacije.
                                                Kada nadležno tijelo utvrdi da su alternativni načini usklađivanja u skladu s provedbenim pravilima, ono bez nepotrebnog odlaganja:

                                                            (1)

                                                            obavješćuje podnositelja zahtjeva da se alternativni načini usklađivanja mogu provesti te, prema potrebi, mijenja odobrenje, ovlaštenje za specijaliziranu operaciju ili certifikat podnositelja zahtjeva; i

                                                            (2)

                                                            obavješćuje Agenciju o njegovu sadržaju, uključujući preslike sve relevantne dokumentacije;

                                                            (3)

                                                            obavješćuje druge države članice o prihvaćenim alternativnim načinima udovoljavanja.

                                       (*1)  Uredba Komisije (EU) 2018/395 od 13. ožujka 2018. o utvrđivanju detaljnih pravila za upravljanje balonima u skladu s Uredbom (EZ) br. 216/2008 Europskog parlamenta i Vijeća (SL L 71, 14.3.2018., str. 10.)."

                                       (*2)  Provedbena uredba Komisije (EU) 2018/1976 od 14. prosinca 2018. o utvrđivanju detaljnih pravila za upravljanje jedrilicama u skladu s Uredbom (EU) 2018/1139 Europskog parlamenta i Vijeća (SL L 326, 20.12.2018., p. 64.).”;"

                                    (b)

                                    u točki ARO.GEN.345 točka (a) zamjenjuje se sljedećim:

                                                „(a)

                                                Nakon primitka izjave organizacije koja provodi ili namjerava provoditi aktivnosti za koje je potrebna izjava, nadležno tijelo provjerava sadržava li ta izjava sve informacije koje se zahtijevaju:

                                                            (1)

                                                            u skladu s točkom ORO.DEC.100 Priloga III. (dio-ORO) ovoj Uredbi;

                                                            (2)

                                                            za operatore balona u skladu s točkom BOP.ADD.100 Priloga II. (Dio-BOP) Uredbi (EU) 2018/395; ili

                                                            (3)

                                                            za operatore jedrilice u skladu s točkom SAO.DEC.100 Priloga II. (DIO-SAO) Provedbenoj uredbi (EU) 2018/1976.

                                                      Nakon provjere traženih informacija, nadležno tijelo organizaciji potvrđuje primitak izjave.”;

                                    (c)

                                    u Dodatku II. tablica EASA FORM 139. zamjenjuje se sljedećim:„Tekst slike

                                       OPERATIVNE SPECIFIKACIJE
                                       (koje podliježu odobrenim uvjetima u operativnom priručniku)
                                       Podaci za kontakt nadležnog tijela koje izdaje odobrenje:
                                       Telefon (1): ; Telefaks: ;
                                       E-pošta: ;
                                       AOC (2): Naziv operatora (3): Datum (4): Potpis:
                                       Poslovno ime
                                       Operativne specifikacije #:
                                       Model zrakoplova (5):
                                       Registracijske oznake (6):
                                       Vrste operacija: Komercijalni zračni prijevoz
                                       Broj putnika Teret Ostalo (7):
                                       Područje operacija (8):
                                       Posebna ograničenja (9):
                                       Posebna odobrenja:
                                       Da
                                       Ne
                                       Specifikacija (10)
                                       Napomene
                                       Opasna roba
                                       Operacije pri smanjenoj vidljivosti
                                       Polijetanje
                                       Prilaz i slijetanje
                                       CAT (11) ….
                                       RVR (12): m
                                       DA/H: ft RVR: m
                                       RVSM (13) nije primjenjivo
                                       RVSM (14) nije primjenjivo
                                       Maksimalno vrijeme preusmjeravanja (15): min.
                                       Kompleksne navigacijske specifikacije za operacije PBN (16)
                                       (17)
                                       Specifikacije minimalnih navigacijskih performansi
                                       Operacije jednomotornih aviona s turbinskim motorom noću ili u instrumentalnim meteorološkim uvjetima
                                       (SET-IMC)
                                       (18)
                                       Helikopterske operacije s pomoću sustava za noćno gledanje
                                       Helikopterske operacije s vitlom
                                       Operacije helikopterske hitne medicinske pomoći
                                       Helikopterske operacije na moru
                                       Osposobljavanje kabinske posade (19)
                                       Izdavanje potvrda za kabinske posade (20)
                                       Uporaba aplikacije EFB-a tipa B
                                       (21)
                                       Kontinuirana plovidbenost
                                       (22)
                                       Ostalo (23)

                                    Tekst slike

                                       (1) Podaci o broju telefona i telefaksa nadležnog tijela, uključujući i pozivni broj države. Navedite adresu e-pošte ako postoji.
                                       (2) Upišite odgovarajući broj svjedodžbe zračnog prijevoznika (AOC).
                                       (3) Upišite registrirani naziv operatora i poslovno ime operatora, ako je različito. Umetnite ,Dba’ ispred poslovnog imena (skraćeno za ,Posluje kao’).
                                       (4) Datum izdavanja operativnih specifikacija (dd/mm/gggg) i potpis predstavnika nadležnog tijela.
                                       (5) Upišite oznaku ICAO-a za marku, model i seriju zrakoplova ili glavnu seriju, ako je serija označena (npr. Boeing-737-3K2 ili Boeing-777-232).
                                       (6) Registracijske oznake navode se u operativnim specifikacijama ili u operativnom priručniku. U potonjem slučaju, u povezanim se operativnim specifikacijama upućuje na povezanu stranicu operativnog priručnika. U slučaju da se sva posebna odobrenja ne odnose na model zrakoplova, registracijske oznake zrakoplova mogu se navesti u stupcu za napomene odgovarajućeg posebnog odobrenja.
                                       (7) Ostale vrste prijevoza koje je potrebno navesti (npr. hitni medicinski prijevoz).
                                       (8) Navedite zemljopisno područje (ili više njih) ovlaštene operacije (po zemljopisnim koordinatama ili posebnim rutama, granicama područja letnih informacija ili nacionalnim ili regionalnim granicama).
                                       (9) Navedite primjenjiva posebna ograničenja (npr. samo po pravilima vizualnog letenja (VFR), samo danju itd.)
                                       (10) U ovom stupcu navedite najblaže kriterije za svako odobrenje ili vrstu odobrenja (s odgovarajućim kriterijima).
                                       (11) Umetnite primjenjivu kategoriju preciznog prilaženja: LTS CAT I, CAT II, OTS CAT II, CAT IIIA, CAT IIIB ili CAT IIIC. Upišite najmanju vidljivost uzduž uzletno-sletne staze (RVR) u metrima i visinu odluke (DH) u stopama. Za svaku navedenu kategoriju prilaženja upotrebljava se po jedan redak.
                                       (12) Upišite odobrenu najmanju vidljivost uzduž uzletno-sletne staze (RVR) za polijetanje u metrima. Možete upotrijebiti jedan red za svako odobrenje, ako su izdana različita odobrenja.
                                       (13) Polje ,nije primjenjivo (N/P)’ može biti označeno samo ako je maksimalna visina koju zrakoplov može postići ispod FL290.
                                       (14) Operacije povećanog doleta (ETOPS) trenutačno se primjenjuju isključivo na dvomotorne zrakoplove. Stoga polje ‚nije primjenjivo (N/A)’ može biti označeno samo ako model zrakoplova ima više ili manje od dva motora.
                                       (15) Također se može navesti prag udaljenosti (u nautičikim miljama) kao i tip motora.
                                       (16) navigacija temeljena na performansama (PBN); upotrebljava se jedan red za svako kompleksno posebno odobrenje za PBN (npr. RNP AR APCH) uz navođenje odgovarajućih ograničenja u stupcima ,Specifikacije’ i/ili ,Napomene’. Specifična odobrenja za posebne procedure RNP AR APCH mogu se navesti u operativnim specifikacijama ili u operativnom priručniku. U potonjem slučaju, u povezanim bi se operativnim specifikacijama trebalo uputiti na povezanu stranicu operativnog priručnika.
                                       (17) Navedite je li posebno odobrenje ograničeno na određene krajeve uzletno-sletne staze i/ili aerodrome.
                                       (18) Upišite konkretnu kombinaciju zrakoplovne konstrukcije/motora.
                                       (19) Odobrenje za provođenje tečaja osposobljavanja i ispita koje trebaju proći podnositelji zahtjeva za izdavanje potvrda članova kabinske posade kako je navedeno u Prilogu V. (dio-CC) Uredbi (EU) br. 1178/2011.
                                       (20) Odobrenje za izdavanje potvrda članovima kabinske posade kako je navedeno u Prilogu V. (dio-CC) Uredbi (EU) br. 1178/2011.
                                       (21) Unos popisa aplikacija EFB-a tip B zajedno s upućivanjem na hardver EFB-a (za prenosive EFB-ove). Taj se popis navodi u operativnim specifikacijama ili u operativnom priručniku. U potonjem slučaju, u povezanim se operativnim specifikacijama upućuje na povezanu stranicu operativnog priručnika.
                                       (22) Ime osobe/naziv organizacije odgovorne za osiguranje održavanja kontinuirane plovidbenosti zrakoplova i upućivanje na uredbu kojom se to zahtijeva, to jest poddio G (dio-M) Priloga I. Uredbi (EU) br. 1321/2014.
                                       (23) Ovdje se u poseban redak ili u jedno polje s više redaka mogu navesti ostala odobrenja ili podaci upisivanjem svakog ovlaštenja (npr. operacije slijetanja na kraću površinu, operacije strmog prilaženja, helikopterske operacije do/od mjesta od javnog interesa, helikopterske operacije iznad neprijateljskog okoliša izvan gusto naseljenog područja, helikopterske operacije bez mogućnosti sigurnog prisilnog slijetanja, operacije s povećanim kutovima nagiba, maksimalna udaljenost od odgovarajućeg aerodroma za dvomotorne avione bez odobrenja za ETOPS, zrakoplovi koji se upotrebljavaju za nekomercijalne operacije).
                                       EASA Obrazac 139., izdanje 4.
                                    ”

                        (3)

                        Prilog III. mijenja se kako slijedi:

                                    (a)

                                    u točki ORO.GEN.110 točka (k) zamjenjuje se sljedećim:

                                                „(k)

                                                Neovisno o točki (j), operateri koji obavljaju komercijalne operacije bilo kojim od sljedećih zrakoplova dužni su osigurati da je letačka posada primila odgovarajuću obuku ili upute kako bi im se omogućilo da prepoznaju neprijavljenu opasnu robu koju putnici unesu sa sobom ili koja se unosi kao teret:

                                                            1.

                                                            avionom pogonjenim jednim elisnim motorom najviše dopuštene mase pri uzlijetanju od 5 700 kg ili manje te s najvećim operativnim brojem putničkih sjedala (MOPSC) od pet ili manje, koji prema VFR-u danju polijeću i slijeću na isti aerodrom ili operativnu površinu;

                                                            2.

                                                            jednomotornim helikopterima koji nisu kompleksni helikopteri na motorni pogon, s najvećim operativnim brojem putničkih sjedala od 5 ili manje, koji polijeću i slijeću na isti aerodrom ili operativnu površinu, prema VFR-u danju.”;

                                    (b)

                                    u točki ORO.MLR.101 uvodni dio zamjenjuje se sljedećim:
                                    „Osim za operacije avionima pogonjenima jednim elisnim motorom s najvećim operativnim brojem putničkih sjedala od pet ili manje ili nekompleksnim helikopterima s jednim motorom s najvećim operativnim brojem putničkih sjedala od pet ili manje, koji prema VFR-u danju polijeću i slijeću na isti aerodrom ili operativnu površinu, glavna struktura operativnog priručnika je sljedeća:”;

                                    (c)

                                    u točki ORO.FC.005. točka (b) zamjenjuje se sljedećim:

                                                „(b)

                                                ODJELJAK 2. naznačava dodatne zahtjeve primjenjive na operacije komercijalnog zračnog prijevoza, uz iznimku operacija komercijalnog zračnog prijevoza koje se provode prema VFR-u danju, pri polijetanju i slijetanju na istom aerodromu ili operativnoj površini i unutar lokalnog područja koje je odredilo nadležno tijelo

                                                            1.

                                                            avionima uzgonjenima jednim elisnim motorom s najvišom dopuštenom masom pri uzlijetanju od 5 700 kg ili manjom i najvećim brojem putničkih sjedala od pet ili manje ili

                                                            2.

                                                            helikopterima koji nisu kompleksni helikopteri na motorni pogon, s jednim motorom, s najvećim brojem putničkih sjedala od 5 ili manje.”;

                                    (d)

                                    U točki ORO.FTL.105. točka 13. zamjenjuje se sljedećim:

                                                „(13)

                                                ‚vrijeme leta’ znači, za avione, vrijeme od trenutka kada zrakoplov započne vožnju sa svojeg parkirnog položaja u svrhu polijetanja do trenutka potpunog zaustavljanja zrakoplova na određenom parkirnom položaju i gašenja svih motora i propelera.”.

                        (4)

                        Prilog IV. mijenja se kako slijedi:

                                    (a)

                                    točka CAT.GEN.105 briše se.

                                    (b)

                                    umeće se sljedeća točka CAT.GEN.MPA.141:
                                    „CAT.GEN.MPA.141 Uporaba elektroničkih letačkih torbi (EFB)

                                                (a)

                                                Pri uporabi EFB-a u zrakoplovu operator osigurava da on nema štetan učinak na sustave ili opremu zrakoplova ili sposobnost člana letačke posade da upravlja zrakoplovom.

                                                (b)

                                                Operator ne upotrebljava aplikaciju EFB-a tipa B osim ako nije odobrena u skladu s poddijelom M Priloga V. (Dio-SPA).”;

                                    (c)

                                    u poddijelu A briše se odjeljak 2.;

                                    (d)

                                    u poddijelu B briše se odjeljak 2.;

                                    (e)

                                    u točki CAT.POL.MAB.105 točka (b) zamjenjuje se sljedećim:

                                                „(b)

                                                Kad se podaci i dokumentacija u vezi s masom i ravnotežom generiraju iz kompjuterskog sustava za masu i ravnotežu, operater:

                                                            1.

                                                            provjerava cjelovitost izlaznih podataka kako bi se osiguralo da su podaci u skladu s ograničenjima AFM-a; i

                                                            2.

                                                            navodi upute i postupke za njegovu uporabu u operativnom priručniku.”;

                                    (f)

                                    u točki CAT.POL.MAB.105 točka (e) briše se;

                                    (g)

                                    u poddijelu C briše se odjeljak 4.;

                                    (h)

                                    u poddijelu D briše se odjeljak 3.

                        (5)

                        U Prilogu V. umeće se sljedeći poddio M:
                        „PODDIO M

                              ELEKTRONIČKE LETAČKE TORBE (EFB-i)

                           SPA.EFB.100 Uporaba elektroničkih letačkih torbi (EFB-a) — operativno odobrenje

                                    (a)

                                    Operater komercijalnog zračnog prijevoza upotrebljava aplikaciju EFB-a tipa B samo ako mu je nadležno tijelo izdalo odobrenje za tu uporabu.

                                    (b)

                                    Kako bi dobio operativno odobrenje od nadležnog tijela za uporabu aplikacije EFB-a tipa B operator dostavlja dokaze da je:

                                                1.

                                                provedena ocjena rizika u pogledu uporabe uređaja EFB-a na kojem se nalazi aplikacija te aplikacije EFB-a i s njom povezanih funkcija, te su utvrđeni povezani rizici i osigurano primjereno upravljanje tim rizicima i njihovo ublažavanje;

                                                2.

                                                sučelje čovjeka i stroja uređaja EFB-a i aplikacija EFB-a ocijenjeno u odnosu na načela ljudskih čimbenika;

                                                3.

                                                uspostavio administrativni sustav EFB-a te da su uspostavljeni i provedeni postupci i zahtjevi u pogledu osposobljavanja za administraciju i uporabu uređaja EFB-a i aplikacije EFB-a; to uključuje postupke za:

                                                            i.

                                                            korištenje EFB-om;

                                                            ii.

                                                            upravljanje promjenama EFB-a;

                                                            iii.

                                                            upravljanje podacima EFB-a;

                                                            iv.

                                                            održavanje EFB-a; i

                                                            v.

                                                            sigurnost EFB-a;

                                                4.

                                                domaćin EFB-a prikladan za predviđenu namjenu aplikacije EFB-a.

                                          Ta je demonstracija specifična za aplikaciju EFB-a i domaćina EFB-a na koji je aplikacija postavljena.”.

                        (6)

                        Prilog VI. mijenja se kako slijedi:

                                    (a)

                                    umeće se sljedeća točka NCC.GEN.131:
                                    „NCC.GEN.131 Uporaba elektroničkih letačkih torbi (EFB)

                                                (a)

                                                Pri uporabi EFB-a u zrakoplovu operator osigurava da on nema štetan učinak na sustave ili opremu zrakoplova ili sposobnost člana letačke posade da upravlja zrakoplovom.

                                                (b)

                                                Prije uporabe aplikacije EFB-a tipa B operator:

                                                            1.

                                                            provodi ocjenu rizika u pogledu uporabe uređaja EFB-a na kojem se nalazi aplikacija te aplikacije EFB-a i s njom povezanih funkcija te utvrđuje povezane rizi i osigurava primjereno upravljanje tim rizicima i njihovo ublažavanje; ocjena rizika odnosi se na rizike povezane sa sučeljem čovjeka i stroja predmetnih uređaja EFB-a i aplikacije EFB-a; i

                                                            2.

                                                            uspostavlja administrativni sustav EFB-a, uključujući postupke i zahtjeve u pogledu osposobljavanja za administraciju i uporabu uređaja EFB-a i aplikacije EFB-a.”;

                                    (b)

                                    u točki NCC.OP.200 točka (b) zamjenjuje se sljedećim:

                                                „(b)

                                                Neovisno o točki (a), ako letove za osposobljavanje obavlja organizacija za osposobljavanje iz članka 10.a Uredbe Komisije (EU) br. 1178/2011, takve se situacije mogu simulirati u zrakoplovu s pilotima koji se osposobljavaju.”.

                        (7)

                        Prilog VII. mijenja se kako slijedi:

                                    (a)

                                    točka NCO.GEN.102 briše se;

                                    (b)

                                    u točki NCO.GEN.103 točka (a) zamjenjuje se sljedećim:

                                                „(a)

                                                počinju i završavaju na istom aerodromu ili operativnoj površini,”;

                                    (c)

                                    u točki NCO.GEN.105 točka (a) podtočka 4. podpodtočka iii. zamjenjuje se sljedećim:

                                                „iii.

                                                instrumenti i oprema potrebni za izvođenje tog leta ugrađeni su u zrakoplov i ispravni, osim ako je rad s neispravnom opremom dopušten u skladu s listom minimalne opreme (MEL) ili jednakovrijednim dokumentom, ako je primjenjivo, kako je propisano u točkama NCO.IDE.A.105 ili NCO.IDE.H.105;”;

                                    (d)

                                    točka NCO.GEN.125 zamjenjuje se sljedećim:
                                    „NCO.GEN.125 Prijenosni elektronički uređaji

                                    Zapovjednik zrakoplova ne dopušta upotrebu prijenosnog elektroničkog uređaja u zrakoplovu, uključujući elektroničku letačku torbu (EFB) koji bi mogao negativno utjecati na performanse zrakoplovnih sustava i opreme ili na sposobnost člana letačke posade da upravlja zrakoplovom.”;

                                    (e)

                                    u točki NCO.GEN.135 točka (c) briše se;

                                    (f)

                                    u točki NCO.OP.120 naslov se zamjenjuje sljedećim:
                                    „NCO.OP.120 Postupci za izbjegavanje buke - avioni i helikopteri”;

                                    (g)

                                    točka NCO.OP.156 briše se;

                                    (h)

                                    u točki NCO.OP.180 točka (b) zamjenjuje se sljedećim:

                                                „(b)

                                                Neovisno o točki (a), ako letove za osposobljavanje obavlja organizacija za osposobljavanje na koju se upućuje u članku 10.a Uredbe Komisije (EU) br. 1178/2011, takve se situacije mogu simulirati u zrakoplovu s pilotima koji se osposobljavaju.”;

                                    (i)

                                    u točki NCO.POL.105 točka (b) zamjenjuje se sljedećim:

                                                „(b)

                                                Vaganje obavlja ili proizvođač zrakoplova ili odobrena organizacija za održavanje.”;

                                    (j)

                                    u točki NCO.IDE.A.160 točka (a) zamjenjuje se sljedećim:

                                                „(a)

                                                avioni, osim aviona ELA1, opremljeni su najmanje jednim ručnim aparatom za gašenje požara:

                                                            1.

                                                            u pilotskoj kabini; i

                                                            2.

                                                            u svakom putničkom odjeljku koji je odvojen od pilotske kabine, osim ako je odjeljak dostupan letačkoj posadi.”;

                                    (k)

                                    u poddijelu D briše se odjeljak 3.

                        (8)

                        Prilog VIII. mijenja se kako slijedi:

                                    (a)

                                    u točki SPO.GEN.005 točka (c) podtočka 2. zamjenjuje se sljedećim:

                                                „2.

                                                skakanje padobranom, vuča jedrilice zrakoplovom ili akrobatski letovi koje vrši organizacija za osposobljavanje koja svoje sjedište ima u jednoj od država članica te se na nju upućuje u članku 10.a Uredbe (EU) br. 1178/2011, ili organizacija stvorena s ciljem promicanja letačkog sporta ili rekreativnog letenja, uz uvjet da organizacija zrakoplovom upravlja na osnovi vlasništva ili najma bez posade, da let ne stvara dobit koja se razdjeljuje izvan organizacije te da kada su god uključene osobe koje nisu članovi te organizacije takav let predstavlja tek sporednu aktivnost te organizacije.”;

                                    (b)

                                    točka SPO.GEN.102 briše se.

                                    (c)

                                    u točki SPO.GEN.107 točka (a) podtočka 4. podpodtočka iii. zamjenjuje se sljedećim:

                                                „iii.

                                                instrumenti i oprema potrebni za izvođenje tog leta ugrađeni su u zrakoplov i ispravni, osim ako je rad s neispravnom opremom dopušten u skladu s listom minimalne opreme (MEL) ili jednakovrijednim dokumentom, ako je primjenjivo, kako je propisano u točkama SPO.IDE.A.105 ili SPO.IDE.H.105;”;

                                    (d)

                                    umeće se sljedeća točka SPO.GEN.131:
                                    „SPO.GEN.131 Uporaba elektroničkih letačkih torbi (EFB-a)

                                                (a)

                                                Pri uporabi EFB-a u zrakoplovu, operator osigurava da on nema štetan učinak na sustave ili opremu zrakoplova ili sposobnost člana letačke posade da upravlja zrakoplovom.

                                                (b)

                                                Prije uporabe aplikacije EFB-a tipa B operator:

                                                            1.

                                                            provodi ocjenu rizika u pogledu uporabe uređaja EFB-a na kojem se nalazi aplikacija te aplikacije EFB-a i s njom povezanih funkcija te utvrđuje povezane rizike i osigurava primjereno ublažavanje tih rizika; ocjena rizika odnosi se na rizike povezane sa sučeljem čovjeka i stroja predmetnih uređaja EFB-a i aplikacije EFB-a; i

                                                            2.

                                                            uspostavlja administrativni sustav EFB-a, uključujući postupke i zahtjeve u pogledu osposobljavanja za administraciju i uporabu uređaja EFB-a i aplikacije EFB-a.”;

                                    (e)

                                    u točki SPO.GEN.140 točka (c) briše se:

                                    (f)

                                    u točki SPO.POL.105 točka (b) zamjenjuje se sljedećim:

                                                „(b)

                                                Vaganje obavlja ili proizvođač zrakoplova ili odobrena organizacija za održavanje.”;

                                    (g)

                                    u točki SPO.IDE.A.180 točka (a) zamjenjuje se sljedećim:

                                                „(a)

                                                avioni, osim aviona ELA1, opremljeni su najmanje jednim ručnim aparatom za gašenje požara:

                                                            1.

                                                            u pilotskoj kabini; i

                                                            2.

                                                            u svakoj kabini koja je odvojena od pilotske, osim ako je odjeljak dostupan letačkoj posadi.”;

                                    (h)

                                    u poddijelu D briše se odjeljak 3.

               (*1)  Uredba Komisije (EU) 2018/395 od 13. ožujka 2018. o utvrđivanju detaljnih pravila za upravljanje balonima u skladu s Uredbom (EZ) br. 216/2008 Europskog parlamenta i Vijeća (SL L 71, 14.3.2018., str. 10.).

               (*2)  Provedbena uredba Komisije (EU) 2018/1976 od 14. prosinca 2018. o utvrđivanju detaljnih pravila za upravljanje jedrilicama u skladu s Uredbom (EU) 2018/1139 Europskog parlamenta i Vijeća (SL L 326, 20.12.2018., p. 64.).”;’


title: Provedbena uredba Vijeća (EU) 2019/85 od 21. siječnja 2019. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
                  21.1.2019

                  HR

                  Službeni list Europske unije

                  LI 18/4

         PROVEDBENA UREDBA VIJEĆA (EU) 2019/85
         od 21. siječnja 2019.
         o provedbi Uredbe (EU) br. 36/2012 o mjerama ograničavanja s obzirom na stanje u Siriji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i o stavljanju izvan snage Uredbe (EU) br. 442/2011 (1), a posebno njezin članak 32. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2012. donijelo Uredbu (EU) br. 36/2012.

                     (2)

                     S obzirom na činjenicu da istaknuti poslovni ljudi ostvaruju velike profite zbog svojih veza s režimom te zauzvrat pomažu financirati režim, među ostalim putem zajedničkih pothvata koje su određeni istaknuti poslovni ljudi i subjekti osnovali s društvima koja imaju potporu države s ciljem iskorištavanja izvlaštenog zemljišta, ti poslovni ljudi i subjekti podupiru Assadov režim i imaju koristi od njega, među ostalim time što se koriste izvlaštenom imovinom.

                     (3)

                     Nadalje, zbog činjenice da Assadov režim provodi izvlaštenje zemljišta u odnosu na osobe koje su raseljene zbog sukoba u Siriji, te osobe nisu u mogućnosti vratiti se u svoje domove.

                     (4)

                     Jedanaest fizičkih osoba i pet subjekata trebalo bi dodati na popis fizičkih i pravnih osoba, subjekata ili tijela koji podliježu mjerama ograničavanja iz Priloga II. Uredbi (EU) br. 36/2012.

                     (5)

                     Prilog II. Uredbi (EU) br. 36/2012 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. siječnja 2019.

                  Za Vijeće

                  Predsjednica

               F. MOGHERINI

            (1)  SL L 16, 19.1.2012., str. 1.

            PRILOG

               1.
               Sljedeće osobe dodaju se na popis naveden u odjeljku A. (Osobe) u Prilogu II. Uredbi (EU) br. 36/2012:

                           Ime i prezime

                           Podaci o identitetu

                           Razlozi

                           Datum uvrštavanja na popis

                           „264.

                           Anas Talas
                           (također poznat kao ; Anas Talous/ Tals/Tuls/Tlass)

                           Spol: muški
                           Funkcija: predsjednik društva Talas Group
                           Datum rođenja: 25. ožujka 1971.
                           Državljanstvo: sirijsko

                           Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva. U okviru svojih poslovnih aktivnosti i ulaganja Anas Talas također ima koristi od sirijskog režima i/ili podupire taj režim. U 2018. društvo Talas Group, pod predsjedanjem Anasa Talasa, stupilo je u zajednički pothvat vrijedan 23 milijarde SYP s društvom Damascus Cham Holding radi izgradnje projekta Marota City, luksuznog stambenog i komercijalnog kompleksa koji ima potporu režima.

                           21.1.2019.

                           265.

                           Nazir Ahmad JamalEddine
                           (također poznat kao ; Nazir Ahmad, Mohammed JamalEddine)

                           Spol: muški
                           Funkcija: suosnivač i većinski dioničar društva Apex Development and Projects LLC te osnivač društva A'ayan Company for Projects and Equipment
                           Datum rođenja: 1962.
                           Državljanstvo: sirijsko

                           Vodeći poslovni čovjek koji djeluje u Siriji i koji ulaže znatna sredstva u građevinskoj industriji, uključujući kontrolu 90 % udjela u društvu Apex Development and Projects LLC koje je stupilo u zajednički pothvat vrijedan 34,8 milijuna USD radi izgradnje projekta Marota City, luksuznog stambenog i komercijalnog kompleksa koji ima potporu režima. U okviru sudjelovanja u izgradnji kompleksa Marota City Nazir Ahmad JamalEddine ima koristi od sirijskog režima i/ili podupire taj režim.

                           21.1.2019.

                           266.

                           Mazin Al-Tarazi
                           (također poznat kao ; Mazen al-Tarazi)

                           Spol: muški
                           Funkcija: poslovni čovjek
                           Datum rođenja: rujan 1962.
                           Državljanstvo: sirijsko

                           Vodeći poslovni čovjek koji djeluje u Siriji i koji ulaže znatna sredstva u građevinskom i zrakoplovnom sektoru. U okviru svojih ulaganja i aktivnosti Mazin Al-Tarazi ima koristi od sirijskog režima i/ili podupire taj režim. Posebno, Al-Tarazi je sklopio dogovor s društvom Damascus Cham Holdings radi ulaganja 320 milijuna USD u izgradnju projekta Marota City, luksuznog stambenog i komercijalnog kompleksa koji ima potporu režima. Osim toga, dobio je licencu za privatnu aviokompaniju u Siriji.

                           21.1.2019.

                           267.

                           Samer Foz
                           (također poznat kao Samir () Foz () / Fawz; Samer Zuhair Foz)

                           Spol: muški
                           Funkcija: predsjednik uprave društva Aman Group
                           Datum rođenja: svibanj 1973.
                           Mjesto rođenja: Latakija, Sirija
                           Državljanstva: sirijsko, tursko
                           Ostale informacije:
                           izvršni predsjednik društva Aman Group. Društva kćeri: Foz for Trading, Al-Mohaimen for Transportation & Contracting. Aman Group partner je iz privatnog sektora u zajedničkom pothvatu Aman Damascus JSC s društvom Damascus Cham Holding, u kojem je Foz pojedinačni dioničar. Emmar Industries zajednički je pothvat društava Aman Group i the Hamisho Group, u kojem Foz ima većinski udio i čiji je predsjednik.

                           Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva, uključujući zajednički pothvat koji ima potporu režima i koji je uključen u izgradnju kompleksa Marota City, luksuznog stambenog i komercijalnog kompleksa. Samer Foz pruža financijsku i drugu potporu režimu, uključujući financiranje Vojnih snaga sigurnosti i zaštite u Siriji te posredovanje u dogovorima o žitu. Također ima financijsku korist od pristupa trgovačkim prilikama u okviru trgovine pšenicom i projekata obnove, što je posljedica njegovih veza s režimom.

                           21.1.2019.

                           268.

                           Khaldoun Al-Zoubi
                           (također poznat kao Khaldoon al-Zu'bi; Khaldoun Zubi)

                           Spol: muški
                           Funkcija: potpredsjednik društva Aman Holding (također poznato kao društvo Aman Group)
                           Datum rođenja: 1979.
                           Državljanstvo: sirijsko

                           Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva, uključujući njegove funkcije potpredsjednika društva Aman Holding i većinskog dioničara aviokompanije Fly Aman. U tom svojstvu povezan je sa Samerom Fozom. Društvo Aman Holding zastupljeno je u upravi društva,Aman Damascus' te ima većinski udio u tom društvu koje je zajednički pothvat za izgradnju projekta Marota City, luksuznog stambenog i komercijalnog kompleksa koji ima potporu režima. Al-Zoubi ima koristi od režima i/ili podupire režim u okviru svoje funkcije potpredsjednika društva Aman Holding.

                           21.1.2019.

                           269.

                           Hussam Al-Qatirji
                           (također poznat kao Hussam/Hossam Ahmed/Mohammed/Muhammad al-Katerji )

                           Spol: muški
                           Funkcija: predsjednik uprave društva Katerji Group (također poznato kao al-Qatirji Company / Qatirji Company / Khatirji Group / Katerji International Group)
                           Datum rođenja: 1982.
                           Mjesto rođenja: Raka, Sirija
                           Državljanstvo: sirijsko

                           Vodeći poslovni čovjek koji djeluje u Siriji i koji je ujedno član parlamenta za Alep. Al-Qatirji podupire režim i ima koristi od njega u okviru omogućavanja i ostvarivanja koristi od trgovinskih sporazuma s režimom u vezi s uljem i pšenicom.

                           21.1.2019.

                           270.

                           Bashar Mohammad Assi

                           Spol: muški
                           Funkcija: predsjednik upravnog vijeća društva,Aman Damascus'. Osnivački partner aviokompanije Fly Aman Limited Liability.
                           Datum rođenja: 1977.
                           Državljanstvo: sirijsko

                           Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva, uključujući njegove funkcije osnivačkog partnera aviokompanije Fly Aman i predsjednika upravnog vijeća društva,Aman Damascus', zajedničkog pothvata koji je uključen u izgradnju kompleksa Marota City, luksuznog stambenog i komercijalnog kompleksa koji ima potporu režima. Assi ima koristi od režima i/ili podupire režim u okviru svoje funkcije predsjednika upravnog vijeća društva,Aman Damascus'.

                           21.1.2019.

                           271.

                           Khaled al-Zubaidi
                           (također poznat kao (Mohammed) Khaled/Khalid (Bassam) (al-) Zubaidi/Zubedi )

                           Spol: muški
                           Funkcija: Suvlasnik društva Zubaidi and Qalei LLC, direktor društva Agar Investment Company, glavni direktor društava Al Zubaidi company i Al Zubaidi & Al Taweet Contracting Company, direktor i vlasnik društva Zubaidi Development Company te suvlasnik društva Enjaz Investment Company.
                           Državljanstvo: sirijsko

                           Vodeći poslovni čovjek koji djeluje u Siriji i koji ulaže znatna sredstva u građevinskoj industriji, uključujući 50 % udjela u društvu Zubaidi and Qalei LLC koje gradi luksuzni turistički grad Grand Town i kojem je režim dodijelio četrdesetpetogodišnji sporazum u zamjenu za 19 – 21 % njegova prihoda. U tom svojstvu povezan je s Naderom Qaleijem. Khaled al-Zubaidi ima koristi od režima i/ili podupire režim u okviru svojih poslovnih aktivnosti, posebno zbog tog udjela u kompleksu Grand Town.

                           21.1.2019.

                           272.

                           Hayan Mohammad Nazem Qaddour
                           (također poznat kao Hayyan Kaddour bin Mohammed Nazem)

                           Spol: muški
                           Ime i prezime: Hayan Mohammed Nazem Qaddour
                           Funkcija: primarni dioničar društva Exceed Development and Investment Company
                           Datum rođenja: 1970.
                           Državljanstvo: sirijsko

                           Vodeći poslovni čovjek koji djeluje u Siriji i drži 67 % udjela u društvu Exceed Development and Investment koje je stupilo u zajednički pothvat vrijedan 17,7 milijuna USD radi izgradnje projekta Marota City, luksuznog stambenog i komercijalnog kompleksa koji ima potporu režima. U okviru sudjelovanja u izgradnji kompleksa Marota City Hayan Mohammad Nazem Qaddour ima koristi od sirijskog režima i/ili podupire taj režim.

                           21.1.2019.

                           273.

                           Maen Rizk Allah Haykal
                           (također poznat kao Heikal Bin Rizkallah)

                           Spol: muški
                           Funkcija: sekundarni dioničar društva Exceed Development and Investment Company
                           Državljanstvo: sirijsko

                           Vodeći poslovni čovjek koji djeluje u Siriji i drži 33 % udjela u društvu Exceed Development and Investment koje je stupilo u zajednički pothvat vrijedan 17,7 milijuna USD radi izgradnje projekta Marota City, luksuznog stambenog i komercijalnog kompleksa koji ima potporu režima. U okviru sudjelovanja u izgradnji kompleksa Marota City Maen Rizk Allah Haykal ima koristi od sirijskog režima i/ili podupire taj režim.

                           21.1.2019.

                           274.

                           Nader Qalei
                           (također poznat kao Kalai, Kalei)

                           Spol: muški
                           Ime i prezime: Nader Kalai
                           Datum rođenja: 9.7.1965.
                           Mjesto rođenja: Damask
                           Državljanstvo: sirijsko
                           Broj putovnice (uključujući zemlju izdavanja te datum i mjesto izdavanja): Sirijska Arapska Republika, N 010170320, broj izdavanja: 002-15-L062672, datum izdavanja: 24.5.2015., datum isteka valjanosti: 23.5.2021.;
                           Broj osobne iskaznice: Sirijska Arapska Republika, 010-40036453.
                           Funkcija: većinski dioničar društva Castle Investment Holding, suvlasnik društva Zubaidi and Qalei LLC, predsjednik društva Kalai Industries Management
                           Rodbina / poslovni suradnici ili partneri / veze s pojedincima uvrštenima na popis: Khaled al-Zubaidi
                           Adresa:
                           Young Avenue, Halifax, Kanada

                           Vodeći poslovni čovjek koji djeluje u Siriji i koji ulaže znatna sredstva u građevinskoj industriji, uključujući 50 % udjela u društvu Zubaidi and Qalei LLC koje gradi luksuzni turistički grad Grand Town i kojem je režim dodijelio četrdesetpetogodišnji sporazum u zamjenu za 19 – 21 % njegova prihoda. U tom svojstvu povezan je s Khaledom al-Zubaidijem. Nader Qalei ima koristi od režima i/ili podupire režim u okviru svojih poslovnih aktivnosti, posebno zbog tog udjela u kompleksu Grand Town.

                           21.1.2019.”

               2.
               Sljedeći subjekti dodaju se na popis naveden u odjeljku B. (Subjekti) u Prilogu II. Uredbi (EU) br. 36/2012:

                           Naziv

                           Podaci o identitetu

                           Razlozi

                           Datum uvrštavanja na popis

                           „72.

                           Rawafed Damascus Private Joint Stock Company
                           (također poznat kao Rawafed/Rawafid/ Rawafed (Tributary)  Damascus Private Joint Stock Company)

                           Adresa: Damask, Sirija

                           Rawafed Damascus Private Joint Stock Company zajednički je pothvat društava Damascus Cham Holdings, Ramak Development and Humanitarian Projects, Al-Ammar LLC, Timeet Trading LLC (također poznato kao Ultimate Trading Co. Ltd.) i Wings Private JSC, čija je vrijednost 48,3 milijuna USD. Rawafed podupire sirijski režim i/ili ima koristi od njega, među ostalim u okviru sudjelovanja u izgradnji luksuznog kompleksa Marota City koji ima potporu režima.

                           21.1.2019.

                           73.

                           Aman Damascus Joint Stock Company
                           (također poznat kao Aman Damascus JSC)

                           Adresa: Damask, Sirija

                           Aman Damascus Joint Stock Company zajednički je pothvat društava Damascus Cham Holdings i Aman Group, čija je vrijednost 18,9 milijuna USD. U okviru sudjelovanja u izgradnji luksuznog kompleksa Marota City koji ima potporu režima, društvo Aman Damascus podupire sirijski režim i/ili ima koristi od njega.

                           21.1.2019.

                           74.

                           Bunyan Damascus Private Joint Stock Company
                           (također poznat kao Bunyan Damascus Private JSC)

                           Adresa: Damask, Sirija

                           Bunyan Damascus Private Joint Stock Company zajednički je pothvat društava Damascus Cham Holdings i Apex Development and Projects LLC te Tamayoz LLC, čija je vrijednost 34,8 milijuna USD. U okviru sudjelovanja u izgradnji luksuznog kompleksa Marota City koji ima potporu režima, društvo Bunyan Damascus Private Joint Stock Company podupire sirijski režim i/ili ima koristi od njega.

                           21.1.2019.

                           75.

                           Mirza

                           Adresa: Damask, Sirija

                           Mirza je zajednički pothvat društava Damascus Cham Holding i Talas Group, čija je vrijednost 52,7 milijuna USD. U okviru sudjelovanja u izgradnji luksuznog kompleksa Marota City koji ima potporu režima, društvo Mirza podupire sirijski režim i/ili ima koristi od njega.

                           21.1.2019.

                           76.

                           Developers Private Joint Stock Company
                           (također poznat kao Developers Private JSC)

                           Adresa: Damask, Sirija

                           Developers Private Joint Stock Company zajednički je pothvat društava Damascus Cham Holdings i Exceed Development and Investment, čija je vrijednost 17,7 milijuna USD. U okviru sudjelovanja u izgradnji luksuznog kompleksa Marota City koji ima potporu režima, društvo Developers Private Joint Stock Company podupire sirijski režim i/ili ima koristi od njega.

                           21.1.2019.”


title: Provedbena uredba Komisije (EU) 2019/99 оd 22. siječnja 2019. o završetku ponovljenog ispitnog postupka u pogledu apsorpcije u vezi s uvozom cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije bez izmjene mjera na snazi

text:
                  23.1.2019

                  HR

                  Službeni list Europske unije

                  L 20/3

         PROVEDBENA UREDBA KOMISIJE (EU) 2019/99
         оd 22. siječnja 2019.
         o završetku ponovljenog ispitnog postupka u pogledu apsorpcije u vezi s uvozom cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije bez izmjene mjera na snazi
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 9. stavak 2. i članak 12.,
         budući da:
         1.   POSTUPAK

         1.1.   Mjere na snazi

                     (1)

                     Mjera koja je trenutačno na snazi jest konačna antidampinška pristojba uvedena Provedbenom uredbom Komisije (EU) 2016/388 (2) o uvođenju konačne antidampinške pristojbe na uvoz cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije, kako je izmijenjena Provedbenom uredbom (EU) 2016/1369 (3).

                     (2)

                     Predmetni proizvod podliježe i konačnoj kompenzacijskoj pristojbi uvedenoj Provedbenom uredbom Komisije (EU) 2016/387 (4). Ovaj se ponovljeni ispitni postupak ne odnosi, međutim, na kompenzacijsku pristojbu.

               1.2.   Zahtjev za ponovljeni ispitni postupak u pogledu apsorpcije

                     (3)

                     Komisija je primila zahtjev za ponovljeni ispitni postupak u pogledu apsorpcije za antidampinške mjere koje su na snazi u skladu s člankom 12. osnovne uredbe.

                     (4)

                     Zahtjev su 16. ožujka 2018. podnijeli Saint-Gobain PAM, Saint-Gobain PAM Deutschland GmbH, Saint-Gobain PAM España S.A. i Duktus (Production) GmbH („podnositelj zahtjeva”), četiri proizvođača iz Unije koji čine više od 90 % ukupne proizvodnje cijevi od duktilnog lijevanog željeza u Uniji.

                     (5)

                     Podnositelj zahtjeva dostavio je dostatne dokaze koji opravdavaju ponovno pokretanje antidampinškog ispitnog postupka. Podnositelj zahtjeva ustvrdio je da su se preprodajne cijene za nepovezane kupce u Uniji snizile nakon početnog razdoblja ispitnog postupka i uvođenja antidampinške pristojbe te da je to onemogućilo očekivane korektivne učinke mjera na snazi. Dokazi iz zahtjeva upućivali su na to da se sniženje preprodajnih cijena ne može objasniti drugim čimbenicima kao što su promjene cijena sirovina.

               1.3.   Ponovno pokretanje antidampinškog ispitnog postupka

                     (6)

                     Komisija je 30. travnja 2018. u Službenom listu Europske unije objavila obavijest o ponovnom pokretanju antidampinškog postupka („obavijest o ponovnom pokretanju postupka”) (5).

                     (7)

                     Taj se ponovljeni ispitni postupak odnosio na trenutačnu antidampinšku pristojbu od 14,1 % uvedenu za društvo Jindal Saw Limited („Jindal”) i njegova povezana društva te za „sva ostala društva” navedena u članku 1. Provedbene uredbe (EU) 2016/388.

               1.4.   Zainteresirane strane

                     (8)

                     Komisija je u obavijesti o ponovnom pokretanju postupka pozvala zainteresirane strane da joj se obrate radi sudjelovanja u ponovljenom ispitnom postupku. Usto, Komisija je o ponovljenom ispitnom postupku u pogledu apsorpcije izričito obavijestila podnositelja zahtjeva, proizvođače izvoznike i uvoznike za koje se zna da se postupak na njih odnosi i tijela predmetne zemlje te ih pozvala na sudjelovanje.

                     (9)

                     Zainteresirane strane dobile su priliku pismeno iznijeti stajališta i zatražiti saslušanje pred Komisijom i/ili službenikom za saslušanje u trgovinskim postupcima. Jindal je zatražio i odobreno mu je saslušanje pred Komisijom.

               1.5.   Ponovljeno ispitivanje proizvođača izvoznika

                     (10)

                     Komisija je Jindalu i njegovim povezanim društvima poslala upitnik te pozvala druge proizvođače izvoznike da se jave u roku od 15 dana od objave obavijesti o ponovnom pokretanju postupka.

                     (11)

                     Unutar roka javio se jedan indijski proizvođač izvoznik, Electrosteel Castings Limited, no na njega se ponovljeni ispitni postupak nije odnosio jer ne podliježe konačnoj antidampinškoj pristojbi na temelju članka 1. Provedbene uredbe (EU) 2016/388.

                     (12)

                     Još dva indijska proizvođača izvoznika, Electrotherm (India) Ltd i Tata Metaliks Limited, javila su se nakon isteka roka. Ta društva podliježu stopi koja se primjenjuje na „sva ostala društva” iz članka 1. Provedbene uredbe (EU) 2016/388, koja je u početnom ispitnom postupku postavljena na razinu pojedinačne antidampinške pristojbe za Jindal od 14,1 %. U razdoblju ponovljenog ispitnog postupka u pogledu apsorpcije oba su društva imala zanemarivu prodaju u Uniji. S obzirom na to da su se javila prekasno, Komisija im nije poslala upitnik.

               1.6.   Odabir uzorka nepovezanih uvoznika

                     (13)

                     Kako bi odlučila je li odabir uzorka potreban i, ako jest, kako bi odabrala uzorak, Komisija je od nepovezanih uvoznika zatražila da dostave podatke navedene u obavijesti o ponovnom pokretanju postupka. Nitko se nije javio.

               1.7.   Odgovori na upitnik

                     (14)

                     Komisija je upitnik poslala Jindalu, koji je na njega i odgovorio.

               1.8.   Posjeti radi provjere

                     (15)

                     Komisija je zatražila i provjerila sve podatke koje je smatrala potrebnima za ponovljeni ispitni postupak. Posjet radi provjere u skladu s člankom 16. osnovne uredbe obavljen je u prostorima sljedećeg društva: Jindal Saw Italia SpA, Trst, Italija („Jindal Italija”). Jindal Italija jedino je povezano Jindalovo društvo u Uniji (vidjeti odjeljak 3.1.).

               1.9.   Objava

                     (16)

                     Komisija je 24. listopada 2018. svim zainteresiranim stranama poslala dokument o objavi s bitnim činjenicama i zaključcima na temelju kojih je Komisija predložila završetak ponovljenog ispitnog postupka. Zainteresirane strane bile su obaviještene o roku u kojem su mogle dostaviti primjedbe na objavu. Na objavu su reagirala dva subjekta, podnositelj zahtjeva i Jindal. Podnositelj zahtjeva zatražio je i odobreno mu je saslušanje pred Komisijom. Primjedbe koje su dostavile zainteresirane strane razmotrene su i, ako je bilo opravdano, uzete u obzir.

               1.10.   Razdoblja obuhvaćena ponovljenim ispitnim postupkom u pogledu apsorpcije

                     (17)

                     Razdoblje ponovljenog ispitnog postupka u pogledu apsorpcije („razdoblje ponovljenog ispitnog postupka”) trajalo je od 1. travnja 2017. do 31. ožujka 2018. Predmetno razdoblje trajalo je od 1. travnja 2016. do 31. ožujka 2018. Razdoblje početnog ispitnog postupka trajalo je od 1. listopada 2013. do 30. rujna 2014.

               2.   PREDMETNI PROIZVOD

                     (18)

                     Predmetni proizvod definira se kao cijevi od duktilnog lijevanog željeza (poznato i kao sferoidno grafitno lijevano željezo), osim cijevi od duktilnog lijevanog željeza bez unutarnje i vanjske obloge („neobložene cijevi”), trenutačno razvrstane u oznake KN ex 7303 00 10 i ex 7303 00 90 (oznake TARIC 7303001010, 7303009010), podrijetlom iz Indije („predmetni proizvod”).

               3.   NALAZI

                     (19)

                     Ponovljenim ispitnim postupkom u pogledu apsorpcije u skladu s člankom 12. osnovne uredbe želi se ustanoviti jesu li se izvozne cijene snizile ili jesu li kretanja preprodajnih cijena ili naknadnih prodajnih cijena predmetnog proizvoda u Uniji od uvođenja početnih mjera bila nedostatna ili ih nije bilo. U drugom koraku, ako se zaključi da je mjera trebala dovesti do kretanja tih cijena, onda se, radi uklanjanja štete prethodno utvrđene u skladu s člankom 3. osnovne uredbe, izvozne cijene ponovno procjenjuju u skladu s člankom 2. osnovne uredbe, a dampinške marže se ponovno izračunavaju tako da se u obzir uzmu ponovno procijenjene izvozne cijene.

               3.1.   Promjene Jindalova poslovnog modela i prodaja u Uniji

                     (20)

                     Od uvođenja mjera Jindalova prodaja u Uniji opala je za oko 90 % u usporedbi s razdobljem početnog ispitnog postupka. Njegova prodaja u Uniji u opsegu [manjem od 2 000 metričkih tona] sad iznosi [manje od 0,5 %] potrošnje u Uniji.

                     (21)

                     Usto, od razdoblja početnog ispitnog postupka promijenila se Jindalova prodajna struktura. Jindal je u razdoblju početnog ispitnog postupka imao tri povezana prodajna društva u Ujedinjenoj Kraljevini, Španjolskoj i Italiji, a u razdoblju ponovljenog ispitnog postupka ostalo je samo povezano društvo u Italiji. Jindal Italija čini veliku većinu Jindalove prodaje u Uniji, pri čemu je izravni izvoz samo ograničenog opsega.

                     (22)

                     Povrh toga, Jindal je u razdoblju ponovljenog ispitnog postupka imao znatno manje kupaca ([manje od pola u odnosu na razdoblje početnog ispitnog postupka]) u manje država članica ([manje od pola u odnosu na razdoblje početnog ispitnog postupka]) nego u početnom ispitnom postupku. Prodao je i znatno manji broj vrsta proizvoda (PCN-ova): [manje od pola u odnosu na razdoblje početnog ispitnog postupka].

               3.2.   Analiza kretanja cijena

                     (23)

                     Pri utvrđivanju jesu li se snizile izvozne cijene Komisija obično za svakog ispitanog proizvođača izvoznika utvrđuje njegove izvozne cijene tijekom razdoblja ponovljenog ispitnog postupka i uspoređuje ih s odgovarajućim izvoznim cijenama utvrđenima u razdoblju početnog ispitnog postupka. S obzirom, međutim, na vrlo mali obujam izravne izvozne prodaje, kako je opisano u uvodnoj izjavi 21., usporedba izravnih izvoznih Jindalovih cijena za nezavisne kupce u Uniji nije imala smisla. Budući da bi analizu cijena trebalo temeljiti na cijeni za prvog nezavisnog kupca i da Jindalova povezana društva u Španjolskoj i Ujedinjenoj Kraljevini više ne postoje, Komisija je analizu temeljila samo na preprodajnoj cijeni Jindala Italija za prvog nepovezanog kupca.

                     (24)

                     S obzirom na to da je razmatrani obujam prodaje bio vrlo ograničen i s obzirom na promjene vrsta proizvoda istaknute u odjeljku 3.1., svaka je usporedba PCN-ova bila nereprezentativna pa se na tome nije mogla temeljiti smislena analiza.

                     (25)

                     Za okvirnu analizu Komisija je usporedila ukupnu ponderiranu prosječnu cijenu po kilogramu svih vrsta proizvoda koje je Jindal Italija prodao prvom nepovezanom kupcu. Pokazalo se da se između razdoblja ponovljenog i početnog ispitnog postupka Jindalova preprodajna cijena u prosjeku povisila za [više od 10 %], što je [više od 80 %] antidampinške pristojbe od 14,1 %.

                     (26)

                     Usto, dio Jindalove prodaje u razdoblju ponovljenog ispitnog postupka temeljio se na cijenama postavljenima u nadmetanjima prije uvođenja mjera. Ne može se očekivati da bi se prodajna cijena za takvu prodaju promijenila pa usporedba cijena ima ograničenu važnost.

                     (27)

                     Nakon objave podnositelj zahtjeva dostavio je nekoliko tvrdnji. Prvo, tvrdio je da bi Komisija trebala uzeti u obzir tri vanjska čimbenika: kompenzacijsku pristojbu od 8,7 %, konvencionalnu carinsku pristojbu od 3,2 % i tečaj između eura i indijske rupije.

                     (28)

                     Kad je riječ o kompenzacijskoj pristojbi, podnositelj zahtjeva naveo je da se povišenje preprodajne cijene mora ponajprije pripisati kompenzacijskoj pristojbi do razine od 8,7 %. Komisija je napomenula da je ponovljeni ispitni postupak ograničen na navodnu apsorpciju antidampinške pristojbe. U svakom slučaju nalazi ovog ispitnog postupka pokazuju da je Jindal Italija povisio cijene iznad razine kompenzacijske pristojbe uvedene 2016. Stoga je ta tvrdnja odbačena.

                     (29)

                     Kad je riječ o uobičajenoj carinskoj pristojbi, podnositelj zahtjeva napomenuo je da se ta pristojba za predmetni proizvod između razdoblja početnog ispitnog postupka i razdoblja ponovljenog ispitnog postupka promijenila s 0 % na 3,2 %. Doista, proizvodi iz kategorije S-15a Općeg sustava povlastica, koja obuhvaća proizvode iz poglavlja 73., među njima i predmetni proizvod, trenutačno podliježu konvencionalnoj carinskoj pristojbi od 3,2 %. Podnositelj zahtjeva smatrao je da bi tu promjenu trebalo uzeti u obzir pri procjeni povišenja preprodajne cijene. Komisija je potvrdila da je pristojba već bila uzeta u obzir u analizi objavljenoj zainteresiranim stranama. Napomenula je, međutim, da bi utvrđeni porast cijene bio i veći da porast konvencionalne carinske pristojbe nije bio uzet u obzir. Budući da nijedan od tih pristupa ne bi promijenio nalaze o dostatnom povišenju cijena, Komisija je ostavila otvoreno pitanje bi li povišenje konvencionalne carinske pristojbe trebalo uzeti u obzir pri usporedbi cijena u tom slučaju.

                     (30)

                     Kad je riječ o tečaju, podnositelj zahtjeva tvrdio je da bi u obzir trebalo uzeti promjenu tečaja između indijske rupije i eura. Smatrao je da je cjenovna konkurentnost indijskog izvoza opadala s porastom vrijednosti indijske rupije u odnosu na euro. Komisija je smatrala da promjene tečaja valute mogu biti čimbenik koji treba uzeti u obzir ako se račun izdaje u stranoj valuti. U ovom je slučaju, međutim, usporedba učinjena na temelju preprodajne cijene koja je na računima bila izražena u eurima tijekom obaju razdoblja, početnog i ponovljenog ispitnog postupka, što znači da je za procjenu iznosa porasta cijene upotrijebljena ista valuta. Dakle, nisu bile opravdane nikakve prilagodbe zbog promjene tečaja između indijske rupije i eura pa je zahtjev odbijen.

                     (31)

                     Drugo, podnositelj zahtjeva tvrdio je i da prodaja na nadmetanjima nije nereprezentativna i da je treba uračunati. Komisija je objasnila da ta prodaja nije bila isključena iz usporedbe cijena (vidjeti uvodnu izjavu 26.).

                     (32)

                     Treće, podnositelj zahtjeva tvrdio je kako je, da bi ga se smatralo znatnim, kretanje preprodajne cijene trebalo biti barem jednako razini uvedene pristojbe. Komisija je napomenula da se procjena odnosi na konkretan slučaj te da zakonsko mjerilo za utvrđivanje apsorpcije nije to je li kretanje cijene bilo znatno nego je li kretanje preprodajne cijene bilo nedostatno ili nepostojeće pa je poništilo učinak antidampinške pristojbe. U ovom je slučaju Komisija utvrdila da se porast cijene veći od 10 % nije mogao smatrati nedostatnim.

                     (33)

                     Četvrto, podnositelj zahtjeva zatražio je od Komisije da istraži proizvode koje je Jindal Italija uvezao iz Jindalove tvornice u Ujedinjenim Arapskim Emiratima ili iz bilo kojeg drugog izvora kako bi se potvrdilo da taj uvoz nije podrijetlom iz Indije ili drukčije pogrešno razvrstan. Komisija je napomenula da je zapravo riječ o tvrdnji o izbjegavanju mjera, a to nije predmet ponovljenog ispitnog postupka u pogledu apsorpcije.

                     (34)

                     Peto, podnositelj zahtjeva naveo je da Komisija preprodajnu cijenu Jindala Italija u razdoblju ponovljenog ispitnog postupka nije trebala usporediti samo s preprodajnom cijenom Jindala Italija u razdoblju početnog ispitnog postupka nego i s preprodajnom cijenom Jindalovih bivših društava kćeri u Španjolskoj i Ujedinjenoj Kraljevini u razdoblju početnog ispitnog postupka. Tvrdio je da bi takav pristup bio opravdan jer se antidampinška pristojba odnosi na sve Jindalove prodaje.

                     (35)

                     Komisija je smatrala da takva usporedba ne bi bila primjerena i ne bi dala smislene rezultate, ponajprije zbog razlika u ponuđenim proizvodima, rokovima dostave i valutama računa. Stoga je zadržala stajalište da je usporedba cijena prodaje Jindala Italija bila primjereno mjerilo. Ipak, kako bi se dobila potpuna slika, Komisija je izvela simulaciju u kojoj je preprodajnu cijenu Jindala Italija u razdoblju ponovljenog ispitnog postupka usporedila s preprodajnom cijenom svih Jindalovih društava kćeri u razdoblju početnog ispitnog postupka. Simulacija je pokazala da bi se preprodajna cijena u prosjeku još povećala (za [više od 13 %]) između tih dvaju razdoblja. Dakle, takva bi analiza, unatoč ograničenoj relevantnosti, učvrstila zaključak Komisije u ovom ponovljenom ispitnom postupku.

                     (36)

                     Naposljetku, podnositelja zahtjeva zanimala je Jindalova izravna prodaja u Uniji. Komisija je napomenula da se obujam prodaje nije mogao smatrati znatnim ([manje od 300 tona]) i da je prodaja uglavnom bila pod drukčijim uvjetima isporuke nego u početnom ispitnom postupku. Zato se nije mogla provesti smislena usporedba. Ta je prodaja stoga bila isključena iz usporedbe cijena.

               3.3.   Zaključak

                     (37)

                     Zbog ograničenog obujma prodaje i neusporedivosti Komisija nije mogla provesti podrobnu analizu cijena za Jindal iz koje se mogu izvući zaključci. Ipak, kako je navedeno u uvodnoj izjavi 25., Komisija je utvrdila da se, ukupno, preprodajna cijena Jindala Italija povisila u odnosu na razdoblje početnog ispitnog postupka i da su, prema tome, mjere dovele do pozitivnog kretanja cijena u mjeri sličnoj predmetnoj pristojbi. Usto, s obzirom na znatno smanjenje obujma, Komisija je utvrdila da učinak mjera nije bio narušen.

                     (38)

                     S obzirom na nedostatak suradnje i zanemarive obujme ([manje od 0,1 %] potrošnje Unije) prodaje drugih indijskih proizvođača izvoznika na koje se odnosio ovaj ponovljeni ispitni postupak, Komisija je smatrala da navedeni nalazi vrijede i za „sva ostala društva”. U tom smislu Komisija je primijetila da se dostupni statistički podaci o „svim ostalim društvima” nisu mogli smatrati smislenima s obzirom na mali obujam prodaje i manjak informacija o prodajnim kanalima od drugih indijskih proizvođača izvoznika na koje se odnosio ovaj ponovljeni ispitni postupak. Ipak, Komisija je okvirno napomenula da je iz podataka o cijeni zanemarivog obujma prodaje, prikupljenih iz baze statističkih podataka o uvozu na temelju članka 14. stavka 6. osnovne uredbe, bilo vidljivo da je prosječna cijena za „sva ostala društva” bila slična Jindalovoj prosječnoj cijeni.

                     (39)

                     Stoga je Komisija smatrala da su mjere imale učinak u odnosu na Jindal i „sva ostala društva” iz članka 1. Provedbene uredbe (EU) 2016/388.

                     (40)

                     S obzirom na te zaključke Komisija nije smatrala da je potrebno ponovno izračunati pristojbu.

               4.   OBJAVA I ZAKLJUČAK

                     (41)

                     Kako je navedeno u odjeljku 1.9., Komisija je obavijestila sve zainteresirane strane o ključnim činjenicama i razmatranjima na temelju kojih je namjeravala završiti ponovljeni ispitni postupak u pogledu apsorpcije. Primjedbe su analizirane i uzete u obzir ako su bile opravdane.

                     (42)

                     Zbog navedenih razloga Komisija je zaključila da bi ponovljeni ispitni postupak u pogledu apsorpcije trebalo završiti bez izmjene mjera na snazi.

                     (43)

                     Ova je Uredba u skladu s mišljenjem Odbora osnovanog člankom 15. stavkom 1. Uredbe (EU) 2016/1036.

               DONIJELA JE OVU UREDBU:

            Članak 1.
            Ponovljeni ispitni postupak u pogledu apsorpcije u vezi s uvozom cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije, proveden na temelju članka 12. Uredbe (EU) 2016/1036, završava se bez izmjene antidampinških mjera na snazi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova Uredba u cijelosti je obvezujuća i izravno se primjenjuje u svim državama članicama.
            Sastavljeno u Bruxellesu 22. siječnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 30.6.2016., str. 21.

            (2)  Provedbena uredba Komisije (EU) 2016/388 оd 17. ožujka 2016. o uvođenju konačne antidampinške pristojbe na uvoz cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije (SL L 73, 18.3.2016., str. 53.).

            (3)  Provedbena uredba Komisije (EU) 2016/1369 od 11. kolovoza 2016. o izmjeni Provedbene uredbe (EU) 2016/388 o uvođenju konačne antidampinške pristojbe na uvoz cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije (SL L 217, 12.8.2016., str. 4.).

            (4)  Provedbena uredba Komisije (EU) 2016/387 оd 17. ožujka 2016. o uvođenju konačne kompenzacijske pristojbe na uvoz cijevi od duktilnog lijevanog željeza (poznato i kao sferoidno grafitno lijevano željezo) podrijetlom iz Indije (SL L 73, 18.3.2016., str. 1.).

            (5)  SL C 151, 30.4.2018., str. 57.